༄༅།།ྋསྐྱབས་མགོན་ཀིརྟི་སྐུ་ཕྲེང་གསུམ་པ་འགྲོ་མགོན་གྲུབ་དབང་བསྟན་པ་རབ་རྒྱས་མཆོག་ནི།རབ་བྱུང་དགུ་པའི་ཤིང་བྱི།ཕྱི་ལོ་༡༥༦༤ལོར་མགོ་ལོག་ཨ་རིག་གསེར་མཛོད་ལུང་གི་ཨ་མྱེ་ཀེ་ཏུ་དམར་ཡག་ཅེས་པའི་རི་མདུན་དཔལ་ཐང་ཞེས་པར་ཡབ་ཡོན་ཏན་དབང་ཕྱུག་དང་ཡུམ་སྐྱིད་མོ་ཡག་གཉིས་ཀྱི་སྲས་སུ་ཡ་མཚན་གྱི་ལྟས་དུ་མ་དང་བཅས་སྐུ་འཁྲུངས་མ་ཐག་ཞལ་ནས་ཧྲཱིཿགསུངས་པས་ཀུན་ཡ་མཚར།ཡབ་ཀྱིས་ས་དེའི་སྐྱེ་བོ་རྣམས་ཡིད་ཆེས་ཕྱིར་འདྲེ་སྲིན་གྱི་སྤྲུལ་པར་ངེས་ཟེར་ནས་ཀེ་ཏུ་དམར་ཡག་གི་རྐེད་མཚམས་ཀྱི་བྲག་སྟེང་ནས་འཕངས་པས།ཕ་བོང་གི་སྟེང་དུ་བརྒྱབ་པས་འདམ་བརྫིས་པ་ལྟར་བྱིས་པའི་རྗེས་གསལ་བར་བྱུང་ཞིང་སྲས་ལ་ཅི་ཡང་མ་གནོད་པར་ཞལ་འཛུམ་པ་དང་བཅས་ཡིག་དྲུག་དང་ཨ་ར་པ་ཙ་གསུང་བཞིན་བཞུགས་པས་ཀུན་གྱིས་གྲུབ་ཐོབ་ཏུ་ངེས་པ་འདྲོངས་པས་དད་གུས་ཞུས།༼བྲག་རྗེས་དེ་དེང་སང་ཡང་མཇལ་རྒྱུ་ཡོད༽ཟླ་བ་གཉིས་ལོང་སྐབས་སྤྱན་རས་གཟིགས་སོགས་ལྷག་ལྷ་མང་པོས་ཞལ་གཟིགས་དང་བྱིན་གྱིས་བརླབས་པས་གཏམ་ཅི་འདོད་སྨྲས་ཏེ།ང་ནི་བསྟན་པ་རིན་ཆེན་གྱི་སྐྱེ་བ་ཡིན།སློབ་དཔོན་ཆེན་པོས་བྱིན་གྱིས་བརླབས་པས་སྣང་སྲིད་ཐམས་ཅད་ང་ཉིད་ཁོ་ནའོ་ཞེས་སོགས་གསུངས་པས་ཀུན་གྱིས་ཕྱག་ཡུལ་དུ་གྱུར།